Šutaj Eštok, Matúš, poslanec NR SR (2021-12-07):
Ďakujem pekne za slovo. Vážené panie poslankyne, vážení páni poslanci, po minulotýždňových vystúpeniach Igora Matoviča a Borisa Kollára sa isto nejednému dôchodcovi pustila slza po líci. Ako nám len títo páni pomáhajú, ako nám len chcú dobre, 600 eur chcú dať každému z nás, veď to nám nikto nikdy nedal. Ako im to len tak môže bezcharakterná opozícia takto kaziť? Tak vám teda, vážení seniori, poviem, ako vám chcú títo páni pomôcť, lebo mne sa pri ich vystúpení nepustila slza, ale obrátil sa mi žalúdok. Pán Matovič a Kollár vám pred voľbami sľubovali, že nesiahnu na vaše sociálne istoty, ktoré vám počas vlády ľavice z roka na rok pribúdali. Bol to Igor Matovič, ktorý 15. septembra 2019 verejne vyhlásil, že nepôjde do vládnej koalície so stranami, ktoré by chceli rušiť sociálne istoty. Predseda parlamentu Boris Kollár a jeho hnutie pre zmenu ako jediná opozičná strana hlasovali pred voľbami za plnohodnotný trinásty dôchodok vo výške 460 eur. A nielenže podporili, dokonca k takémuto kroku vyzvali všetky parlamentné strany, tie koaličné aj opozičné. Dnešná vicepremiérka Veronika Remišová síce túto výzvu nevyslyšala, ale po schválení trinásteho dôchodku vyhlásila, že tento dôchodok ostane aj po voľbách. A dodala, že ak by ho zrušili, ľudia by mali ešte menšiu dôveru v štát. No ale zrušiť zdanlivo nebolo prečo. Po voľbách sa predseda OBYČAJNÝCH ĽUDÍ Igor Matovič stal premiérom a hnutie Borisa Kollára dostalo rezort práce a sociálnych vecí. Všetko teda malo byť v suchu a na istoty seniorov nemal nikto siahať. Čo sa však len nestalo? Pár mesiacov po tom, ako ste prišli k moci, plnohodnotný trinásty dôchodok ste jednoducho zrušili. Nahradili ste ho namiesto trinásteho dôchodku akýmsi štátnym príspevkom v podstate nižšej sume. A ešte ste mali tú drzosť, že vy ste vyhlasovali, že tento váš asociálny čin, asociálny čin roka ste zhadzovali na opozíciu, pretože vám vraj nechala prázdnu špajzu. A toto verklíkujete dookola. A potom sa zrazu stal zázrak! Z prázdnej špajze vytiahol Igor Matovič 800 mil. eur na nezmyselné celoplošné testovanie, 800 mil. eur pretretých nosmi, z ktorých sa dva roky mohli platiť trináste dôchodky tak, ako boli pôvodne schválené. Nie, milí dôchodcovia, problém nebol v peniazoch, problém bol v tom, že si vás táto vládna koalícia vybrala od začiatku ako svoj hlavný terč, ako hlavného nepriateľa. Veď si len spomeňme, ako vám počas prvého lockdownu išli vyhradiť špeciálne hodiny na nakupovanie, ale nie prednostné. Boli také, že inokedy by ste si nakúpiť jednoducho nemohli. Spomeňme si na to, ako sa vám celé týždne vyhrážali zrušením vlakov zadarmo. Vážení dôchodcovia, ak chcete vedieť, ako páni Matovič a Kollár pomáhajú, tak si spomeňte, ako vo februári budete počítať svoj dôchodok. Budete ho mať vyšší presne o 1,3 %. Čo na tom, že potraviny zdražejú závratným tempom a vy na ne vynakladáte obrovskú časť svojho dôchodku. Čo na tom, že šialene rastú ceny energií a vy, vážení dôchodcovia, budete spávať v kožuchu a baraniciach, aby ste ušetrili na kúrení. Táto asociálna a arogantná vláda má pre vás návod na lepší život: vykrúťte si žiarovky a vypnite radiátory – v 21. storočí. My v HLAS-e sme sociálni demokrati a nikdy nezabudneme, že čo pre nás urobila táto strieborná generácia. A zároveň si dovolím povedať, že sme aj konštruktívnou opozíciou, ktorá vládu upozorňuje na jej prešľapy a pravidelne im podávame pomocnú ruku. Tak sme to urobili aj v prípade, keď sme žiadali, aby dôchodky rástli minimálne takým tempom ako za vlády Petra Pellegriniho. Čo si myslíte, čo spravil Matovič a Kollár? Zmietli návrh HLAS-u zo stola len preto, že bol opozičný. Kedysi sa obaja zaprisahávali, že podporia každý zákon podľa toho, či je dobrý, alebo zlý bez ohľadu na to, kto ich predkladá. Dnes im ostalo len trápne politikárčenie, ktoré si vždy odskáču slovenskí občania. Dali sme však v HLAS-e vládnej koalícii ďalšiu šancu. Navrhli sme, že teda nech vyplatia všetkým dôchodcom na Slovensku jednorazový kompenzačný príspevok vo výške od 300 do 100 eur podľa výšky dôchodku. Chceli sme, aby v tejto krízovej situácii štát efektívne pomohol tej najzraniteľnejšej skupine, aby menej trpela drahými potravinami a drahými cenami energií, pretože tu máme za 13 rokov najväčšiu infláciu. Tipnite si, aký bol výsledok. Táto partička to zmietla zo stola. A teraz majú títo dvaja páni tú drzosť postaviť sa za tento pultík a hystericky a vulgárne ziapať, že opozícia nechce pomáhať dôchodcom. Títo architekti chaosu, zmätku a ožobračovania ľudí na Slovensku. Aj ten najtučnejší africký hroch by im závidel tú kožu na tvári, ktorú obidva majú. Takže nie, milí seniori, nie, nechcú vám pomáhať, lebo každý jeden deň konajú presne opačne. Zamietli doteraz všetky návrhy, ktoré smerovali k skutočnej pomoci, a mohli úplne konkrétne zlepšiť váš každodenný život. A ja dnes... aj dnes vedome konajú tak, aby vám ani teraz nepomohli. A veľmi rád vám vysvetlím prečo. Ak by totiž chcel Igor Matovič, aby jeho návrh podporila opozícia, má na to veľmi jednoduchú možnosť. Stačilo, aby svoj príspevok nepodmieňoval celý očkovaním, aby aspoň sčasti alebo úplne vyplatil dôchodcom hotovosť. Je absolútnym nezmyslom viazať ho na prevádzky, ktoré bežný senior v živote nevyužije. Pre mnohých dôchodcov je aj návšteva reštaurácie luxusom. A tento luxus si nemôžu dovoliť, nieto ešte manikúry, pedikúry či masážne salóny a podobné nezmysly. Väčšina seniorov nepotrebuje manikúru, ale dôstojné zabezpečenie základných životných potrieb vrátane tepla a dostatku jedla. Ale toto, tento náš milionársky bezdomovec, ktorý sa s tragickou hrdosťou osudu stal premiérom a potom nanešťastie aj ministrom financií, jednoducho nemôže pochopiť. Samozrejme, jeho najvernejší partner, ktorý si urobil test a vyšlo mu, že je OĽANO pozitívny, vám už dal návod, ako by sa aj takýto preukaz dal speňažiť za hotovosť. Predsa to predáte za nižšiu sumu. Na chodníkoch budú postávať novodobí veksláci, no a namiesto bonov budú obchodovať s očkovacími poukážkami. Pán Kollár tie časy zažil a ja verím, že si myslí, že ešte nie je, nakoniec bude spokojný aj vekslák, ale aj jeho zákazník, ak ho teda náhodou vekslák neokradne. Ibaže dnes je pán Kollár druhý najvyšší ústavný činiteľ Slovenskej republiky a okrem blaha vekslákov by mu mohlo záležať a mal by mať na pamäti aj záujmy štátu a tým určite nie je podpora šedej ekonomiky a najrôznejších kšeftárov. Keby nám tu títo dvaja páni predvádzali len nejaké náhle precitnutie, v rámci ktorého si uvedomili všetky (všetku, pozn. red.) tú ich doterajšiu nespravodlivosť voči dôchodcom, bolo by im zrejme možné odpustiť. Lenže tu nejde o žiadne precitnutie či nebodaj pokánie. Pretože cieľom tohto divadla je divadlo sa-mot-né. Nie je žiadna náhoda, že tu pán Matovič celé hodiny okupoval tento rečnícky pultík, hoc minister financií by mohol mať aj podstatne dôležitejšiu robotu. A nie je náhoda, že sa tu pán Kollár pokúša celú biedu dôchodcov zhodiť na opozíciu. Je to pre nich len a len politika. Nástroj a zbraň, ktorú chcú v politickom boji zneužívať. Milí seniori, ak sa teraz niektorí z vás predsa len zamýšľajú nad tým, že či to ozaj nie je taký geniálny nápad a či ten Igorov nápad nemá viac kladov ako nedostatkov, či by predsa len nestálo za to skúsiť to podporiť, tak vás teraz veľmi v krátkosti vyvediem z omylu. Nejde totiž o jeho prvý či druhý geniálny šialený nápad, ktorý si už na slovenskom národe vyskúšal. Je to presne piaty, piaty geniálny nápad a pokus prísť s geniálnym riešením, ktoré by zvrátilo vývoj pandémie a so žiadnym z nich doteraz neuspel. Prichádza s nimi len a len preto, lebo jeho odporné megalomanstvo túžilo po zápise do učebníc slovenských dejín. Veď uznajte sami, ako by to skvele znelo, že tento prostý junák z Trnavy Igor, prostý, prostý, prostý Igor z Trnavy vlastným rozumom porazil COVID a všetky najlepšie mozgy sveta. Náš génius! A veruže, pán Matovič, do učebníc dejín Slovenskej republiky ste sa zapísali len trošku iným spôsobom. Slovensko sa stalo svetovým lídrom v rebríčku prírastku úmrtí na obyvateľov. Nie sme „lídrami“ len rebríčka nainfikovaných a všetci sa modlíme, aby sa situácia z tohtoročnej jari neopakovala. Pripomeňme si teda úplne prvý Matovičov sľub, ktorý dal v oblasti pandémie ľuďom. Sľúbil, že vytvorí Fond vzájomnej pomoci, ktorý bude prispievať všetkým, ktorí sa z nejakého dôvodu ocitli mimo bežných schém pomoci zo strany štátu. A sľúbil, že do toho fondu bude prispievať svoj premiérsky plat, až kým sa pandémia nevyrieši. A rovnako vy, pročkovci, ste sľubovali, že budete tam posielať vaše platy. Na tlačovke ste to vykrikovali. Ako to dopadlo? O pár mesiacov vyhlásil, že mu to už odpadlo od chuti. Plat poslala zaňho jeho manželka presne dvakrát. Dvakrát! Fond sa skončil úplným fiaskom, ale aspoň nezaznamenal nezmyselné míňanie peňazí nás všetkých. Potom však prišiel s ďalším geniálnym nápadom. Medzitým ešte blúznil o blackoute a potom prišiel s nápadom plošného antigénového testovania, tzv. druhé SNP, ako to nazval minister Krajniak, ktoré išlo proti všetkým odporúčaniam vedcov. Sľuboval nám, že len dvakrát si vytrieme nosy a budeme mať pokojné Vianoce. Iba dvakrát si vytrieme nosy a máme pokojné Vianoce. Spomeňte si, ako to dopadlo. Plošné testovanie bolo ďalším obrovským fiaskom. Spustilo reťaz chýb, na konci ktorej bolo 12-tisíc mŕtvych. Slovensko sa naozaj dostalo na titulky svetovej tlače, to vám gratulujem, akurát že preto, lebo bolo celé týždne lídrom v rebríčku prírastku úmrtí. Celý geniálny nápad tohto prostého junáka z Trnavy nás stál neuveriteľných 800 mil. eur. Potom prišiel tretí geniálny nápad. Vraj 500-tisíc ľudí dáme zaočkovať vakcínou Sputnik a tým máme očkovanie vy-ba-ve-né. Výsledok? Ďalšie totálne fiasko. Sputnikom sme, Sputnik sme museli vrátiť a zaočkovalo sa ním zhruba 5 000 ľudí a dodnes nevieme, koľko z pôvodnej sumy 20 mil. eur nám ruská strana vrátila. Štvrtý geniálny nápad. Očkovacia lotéria s účtom 26 mil. eur vyhodených úplne do vetra. Keďže Igor Matovič pochopil, že nikto sa kvôli tomu očkovať nebude, začal tvrdiť, lepšie povedané, opäť klamať, že to nemá byť motivácia, to má byť predsa od-me-na, odmena pre všetkých zaočkovaných. Zrazu. Štvrté fiasko, štvrtýkrát vyhodené desiatky miliónov eur. Presne 26 mil. eur, nezmysel. A teraz tu stojí ten prostý junák z Trnavy piatykrát a zas nám tvrdí, že má niečo geniálne, čo zázračne vyrieši celú pandémiu. Tentokrát to má stáť len 600 mil. eur a my máme veriť tomuto bláznovi. To už sme naozaj tu všetci padnutí na hlavu? Toto je minister financií? Tam sedí. Zodpovedný strážca spoločnej kasy? Všetkých vás sa tu pýtam – toto je ten spoločný strážca spoločnej kasy, zodpovedný? Toto je to dvakrát obrátenie každého eura zo spoločných peňazí, ktoré nám sľuboval? Viete, čo povedal v piatok v parlamente? Citujem: „Naozaj ma ako ministra financií nezaujímajú tieto sračky o tom, kde tu bude niekto hovoriť, že či si to môžeme dovoliť a kde sme to vytiahli zo špajze tie peniaze.“ Koniec citátu. Tak z tejto vykradnutej špajze, o ktorej tu verklíkujete všetci pročkovci a ďalší, idete minúť 600 mil. eur. Alebo idete zadlžiť ďalšie budúce generácie, saskári? To z tej vykradnutej špajze. Keby tento údajný bezdomovec splnil to, čo pred voľbami sľuboval, tak teraz hnije v base. Tvrdil totiž, že politici musia niesť hmotnú zodpovednosť za svoje skutky a že keď vzniknutú škodu nebudú vedieť zaplatiť, štát im odkrojí z osobnej slobody. Ešte raz. Ak by splnil svoje sľuby predvolebné, dnes sedí za mre-ža-mi, nie v parlamente. A tento človek tu ide nadávať poslancom do hovien a bastardov?! To kde sme? Pýtam sa, kde je ten neexistujúci neborák premiér Heger? Či už je naozaj len nesvojprávny panáčik? To sa mu zdá normálne, že sa o návrhu minúť ďalších 100 mil. eur zo štátnej kasy dozvie ako ten posledný chudák v parlamente? Necíti aspoň trošku trápnosť, keď ho pani prezidentka vyzvala, aby prevzal zodpovednosť? Tak ja vám poviem, čo to znamená v ľudskej reči. Znamená to, že jednoducho nevládne a je len figúrka, ktorá si nevie uplatniť a urobiť poriadok medzi vlastnými ministrami. Dámy a páni z vládnej koalície, ktorí tu sedíte, týmto vás verejne vyzývam, aby vaše politické strany, tak ako to ste urobili pred necelým rokom, trvali na odchode Igora Matoviča z funkcie premiéra vtedy, tak aby ste dnes nastolili rovnakú požiadavku a trvali na jeho odchode z postu ministra financií. Inak sa na Slovensku nikdy nedožijeme pokoja. Vždy sa tu bude tento šialenec ďalej ukazovať a ďalej všetkých bude rozdeľovať, urážať, klamať a neplniť svoje sľuby. Tak ako to robil doteraz. Chcem vyzvať pána premiéra, ak naozaj chcete budovať tú kultúru úcty, ako dojemne píšete na svojom Facebooku, okamžite odvolajte z funkcie ministra financií Igora Matoviča. Za celý čas slovenskej samostatnosti neexistuje väčší zabijak politickej i ľudskej kultúry, ako je Igor Matovič. Jeho kultúrou úcty je rozoštvávanie národa, klamanie, podvádzanie, urážanie názorových oponentov a pohŕdanie vlastnými predvolebnými sľubami. Človek, ktorý v parlamente rozpráva o sračkách a hovnách je vzorom nekultúrnosti a neúcty... (Prerušenie vystúpenia predsedajúcim.)